Blahová, Natália, poslankyňa NR SR (2016-11-29):
Ďakujem. Vážená pani predsedajúca, vážené panie poslankyne, vážení páni poslanci, v rozprave počas schvaľovania novely rokovacieho poriadku sme upozorňovali na zásadné nezrovnalosti. Hovorili sme o tom, že plánované zmeny budú podľa nás v konflikte s ústavou, nakoľko obmedzujú slobodný výkon poslaneckého mandátu a najmä demokratické princípy politického boja, že široké výklady vágnych ustanovení budú môcť byť zneužité na nedemokratický boj proti opozičnej menšine, že mnohé vecné nezmysly neprinesú do Národnej rady efektivitu rokovaní, ale, naopak, stanú sa každodennou prekážkou pri našej a vašej práci. Prezident Slovenskej republiky vrátil novelu rokovacieho poriadku s rozsiahlym odôvodnením, ako sme si vypočuli od pani kolegyne, ktoré vystúpila za klub OĽANO. Hovorí o tom, že deklarovaný cieľ zmeny, teda zlepšenie politickej kultúry je vecou dobrých mravov a nedá sa žiadnym spôsobom ukotviť do noriem. Podľa vyjadrenia pána prezidenta je novela súčasťou politického tlaku aktuálnej vládnej väčšiny zameraného na obmedzenie výkonu politiky opozičnej menšiny. Takýto účel nie je dovolený a odporuje princípom právneho štátu a aj ústave, ktorá garantuje politické práva a slobody ako základ demokratickej spoločnosti. Nové ustanovenia zasahujú do slobody prejavu poslancov. Z judikatúry Európskeho súdu pre ľudské práva vyplýva, že sloboda prejavu je jedným zo základných pilierov demokracie, píše v odôvodnení pán prezident a dodáva, že podľa tejto judikatúry sa sloboda prejavu nevzťahuje iba na myšlienky, ktoré sú všeobecne priaznivo prijímané, ale aj na tie, ktoré sú útočné, šokujúce alebo znepokojivé. To platí pre obsah, ale aj pre formu. Preto pre zákaz využívania elektronických pomôcok prezident nenachádza žiadne rozumné zdôvodnenie. Novela tiež podľa prezidenta obsahuje neurčité pojmy, ktorými dáva možnosť neprimerane širokého výkladu, ktorý stoji na vôli predsedajúceho. Princípy právneho štátu a nesúlad s ústavou namieta aj pri novelizačnom bode o nehlasovaní o pozmeňujúcom návrhu. Vážené dámy, vážení páni, rokovací poriadok a rétorika jeho predkladateľov sa nás snažila presvedčiť o tom, že dôvodom týchto zmien je zlepšenie politickej kultúry v parlamente. Samotná novela, jej vznik, jej prerokúvanie je však demonštráciou nekultúry. A nielen to. Kultúra rokovania je neuchopiteľná veličina, lebo sa dá každým jedným poslancom vyložiť úplne inak, samozrejme subjektívne. Čo je však na súčasnom dianí oveľa závažnejšie, že sú hanebne ignorované princípy demokracie, plurality názorov a teda ústavnosť tejto zmeny a pritom je akási neidentifikovateľná kultúra len smietkou oproti brvnu. Vážení provládni poslanci, ste pripravení zlomiť veto prezidenta a prijať nový rokovací poriadok, ktorý, a to som presvedčená, nie je v súlade ani so svedomím mnohých z vás? Ak sa tak stane, zostane tu po vás ako pamiatka na éru, v ktorej boli hrubo pošliapavané, ťažko vydobyté a krvou vykúpené princípy demokratického štátu. Lebo ak obmedzovanie slobody nastane v parlamente, je len otázkou času, kedy sa totalita prenesie aj do iných oblastí. Budete pod tým podpísaní. Chcem vás ubezpečiť, že urobíme, čo sme vopred avizovali. Obrátime sa na Ústavný súd a v prípade, že bude siahané na práva a slobody konkrétnych poslancov v jednotlivých situáciách, nebudeme váhať sa obracať s každým jedným podnetom na Európsky súd pre ľudské práva. Ste to vy, ktorí robíte Slovensku zlý obraz, pretože svet sa nezaujíma o nejaké tričko, plagát alebo horalku. No Európa a svet sa bude horlivo zaujímať o to, prečo slovenskí poslanci na pravidelnej báze žiadajú právo a spravodlivosť a demokraciu na medzinárodných súdoch. Ešte stále máte možnosť tento návrh stiahnuť. Ak si myslíte, že to vzdáme, mýlite sa. Siahli ste na veci v demokratickej spoločnosti posvätné a ak by sme boj proti totalite vzdali, zahodíme nádej na progresívnu budúcnosť tohto štátu. A vám, pán prezident, srdečne ďakujeme, že ste na tento boj nerezignovali. Ďakujem za vašu pozornosť.